
Dette dokumentet er utarbeidet basert på ILAC-G20:2002 og beskriver den måten Norsk Akkreditering graderer avvik på. Noen eksempler på de ulike graderingene er gitt.

Eksempler på avvik som kan benyttes til de ulike graderingene.

1.
Innledning

Denne veiledningen er basert på et arbeid som er gjennomført i regi av International Laboratory Accreditation Cooperation (ILAC).  Arbeidet bestod i å undersøke hvordan de enkelte akkrediteringsorganene graderte sine avvik ved bedømmelse av laboratorier.  Basert på den graderingen som majoriteten av akkrediteringsorganene hadde, ble det utarbeidet et veiledningsdokument (ILAC-G20:2002) for å oppnå en harmonisert praksis.

Norsk Akkreditering (NA) har vedtatt å benytte graderingen for alle typer bedømmelser.

2.
Avvikenes karakter

Dersom det i løpet av en bedømmelse avdekkes at kravene i akkrediteringsstandarden ikke ivaretas på en tilfredsstillende måte, er det et avvik, og en anmodning om korrigerende tiltak vil bli krevd.  Dersom en organisasjon ikke utfører sine oppgaver i henhold til organisasjonens dokumenterte prosedyrer, er dette også et avvik.  Det samme vil være tilfelle ved brudd på vilkårene gitt av NA.

De ulike typene avvik som benyttes i akkreditering er dermed:

· dokumentasjon som ikke tilfredsstiller standardens krav

· personell som ikke følger dokumenterte prosedyrer

· tekniske ledere eller annet nøkkelpersonell som ikke er kompetente i forhold til det arbeidet de utfører

· operasjonelle prosedyrer som for eksempel revisjons-,  prøvings- eller målemetoder, sporbarhet etc. som ikke holder tilfredsstillende kvalitet

· mangelfull oppfølging av organisasjonens kvalitetssystem

· organisasjonen tilfredsstiller ikke akkrediteringsorganets vilkår for akkreditering.

3.
Gradering av avvik

Gradering av avvik vil være:

1) Meget alvorlig avvik: Dersom avviket er meget alvorlig slik at tilliten til organisasjonens akkreditering er alvorlig truet. For hele organisasjonens akkreditering eller det berørte omfang vil varsel om suspensjon bli vurdert.

2) Vesentlig avvik: Korrigerende tiltak må gjennomføres innen en spesifisert tid for å unngå suspensjon. Slike avvik vil gjerne bli  fulgt opp med en ny bedømmelse på stedet for å sikre at de virkelig er blitt korrigert, spesielt dersom gyldigheten av resultatene eller integriteten til akkrediteringsorganet er truet. Dersom bedømmerlaget er enige om at organisasjonen forstår problemene, kan skriftlige beskrivelser av korrigeringene og objektive bevis på disse likevel bli akseptert som grunnlag for lukking av avvik.

3) Mindre avvik: Dersom avviket er mindre alvorlig eller en isolert hendelse og ikke påvirker resultatene av aktivitetene, vil ikke det å kreve korrigerende tiltak forbedre driften av organisasjonen, men heller kunne skade forholdet mellom organisasjonen og akkrediteringsorganet.  Avviket beskrives i rapporten slik at forholdene kontrolleres ved neste besøk.  

4.
Handlinger utført av akkrediteringsorganet som en konsekvens av avvik

Organisasjonene får rapporter (NA-S22) som beskriver avvikene eller hvor det anmodes om korrigerende tiltak. I rapportene defineres avvikenes karakter og det stilles krav om korrigerende tiltak innen en spesifisert dato.

Korrigerende tiltak relatert til vesentlige avvik må gjennomføres før akkreditering innvilges.  Det forutsettes at mindre avvik korrigeres av organisasjonen.  Disse vil bli fulgt opp ved neste bedømmelse.  I noen tilfeller kan imidlertid flere mindre avvik sett samlet medføre at organisasjonen blir ansett for å ha et alvorlig generelt problem.

NA kan kreve at noen avvik rettes raskere enn andre og at objektive bevis på organisasjonens korrigerende tiltak blir gjort tilgjengelige.  For laboratorier er det viktig at eventuelle kunder er varslet dersom det er tvil om gyldigheten av laboratoriets resultater. Dersom avvikene er virkelig alvorlige vil det føre til at varsel om suspensjon sendes.

Hvert avvik bør vurderes i forhold til omstendighetene, uansett avvikenes karakter, slik at en korrekt gradering kan gjøres og reaksjonen i forhold til organisasjonen blir hensiktsmessig.

For å øke nytteverdien av dette dokumentet er det gitt eksempler på avvik innen hver av de angitte gradene. Disse avvikene presenteres i vedlegget. De foreslåtte graderingene er kun veiledende. Dersom hele situasjonen hadde blitt presentert kan det være at en annen gradering ville vært riktigere.

Det må framheves at tilsynelatende like situasjoner kan resultere i ulik gradering av det samme avviket. Dette kan skje fordi ingen situasjoner er akkurat like og konsekvensene av det enkelte avvik kan være svært ulike.

Fordi bedømmelse av personellkompetanse eller teknisk kvalitet ikke er fullstendig objektiv, kan likeartede situasjoner få ulik gradering. Akkrediteringsorganet søker med alle midler å harmonisere slike vurderinger.

Der det er tvil om hvilken gradering som skal benyttes, kan akkrediteringsorganets erfaring med organisasjonen og dets tillit/mangel på tillit til at organisasjonen vil gjennomføre umiddelbare og effektive korrigerende tiltak kunne føre til at avviket får en gradering med lavere, eventuelt høyere alvorlighetsgrad.

5.
Generelle kommentarer vedrørende gradering av avvik og utstedelse av anmodninger om korrigerende tiltak

Gradering av avvik baseres på funn som er gjort under en bedømmelse.

Beslutningen om gradering tas av den tekniske og ledende 

bedømmer som gjennomførte bedømmelsen på stedet. Slike beslutninger tas under bedømmelsen eller like etter en bedømmelse.

Et avvik bør være så detaljert beskrevet at det er mulig å forstå om det er en engangshendelse eller om det er et generelt utsagn som gjør at det er nødvendig å iverksette korrigerende tiltak i organisasjonen. Det er organisasjonen som, gjennom sin prosedyre for å gjennomføre korrigerende tiltak, har ansvar for å avgjøre om det er en engangshendelse eller om det har videre implikasjoner. Man kan for eksempel som et korrigerende tiltak be organisasjonen selv om å finne ut om observasjonen indikerer et kronisk problem eller er en engangshendelse.

Mindre avvik har en tendens til å vokse til å bli vesentlig avvik dersom de ikke korrigeres på rett måte når de oppstår.

Bedømmerne vil ikke godkjenne foreslåtte korrigerende tiltak dersom organisasjonen ikke har gjennomført en egnet undersøkelse av problemet. En godkjenning i slike tilfeller kan føre til at det må utstedes et lignende avvik ved neste bedømmelse fordi det korrigerende tiltaket ikke var hensiktsmessig.

Det er nødvendig å ha prosedyrer for suspensjon slik at når det er funnet meget alvorlige avvik meddeles varsling om suspensjon.

Vedlegg til NA Dok 55







 Eksempler på avvik som kan knyttes til de ulike graderingene

Det må framheves at graderingen kunne blitt noe forskjellig dersom forfatterne av dette vedlegget hadde hatt tilgang til mer detaljert informasjon om de reelle situasjonene.

1 Avvik som vil føre til varsel om suspensjon av hele eller berørte deler av en akkreditering.

Laboratoriet har mistet sin faglige leder for en spesiell type arbeid og har ikke lenger personell med kompetanse til å utføre arbeidet. De fortsetter å utgi prøvings-/ kalibreringsrapporter innenfor dette området. Laboratoriet varslet ikke akkrediteringsorganet om dette, de har heller ikke suspendert sin egen akkreditering.

Resultat: Suspensjon av akkrediteringen for den berørte delen av arbeidet inntil en ny faglig leder er blitt funnet å være kompetent av akkrediteringsorganet, dvs. er blitt intervjuet av en teknisk bedømmer.

Selv etter å ha mottatt to tidligere advarsler, utsteder laboratoriet fremdeles prøvings- / kalibreringsrapporter med akkrediteringsorganets logo (uten at disse er merket som ikke akkrediterte resultater) på områder hvor de ikke er akkreditert. 

Resultat: Tilbaketrekking eller generell suspensjon av akkrediteringen inntil det vises at organisasjonen seriøst ønsker å følge akkrediteringsvilkårene, og inntil det tas i bruk en prosedyre og etterlevelsen av denne overvåkes. Tilbaketrekkingen/suspensjonen varer til akkrediteringsorganet er overbevist om at noe slik ikke vil gjenta seg (se NA Dok 14 vedrørende bruk av akkrediteringsorganets logo).

Viktig utstyr for utførelse av en bestemt type prøving fungerer ikke tilfredsstillende og kan ikke repareres eller erstattes i nær framtid. Laboratoriet benytter ikke underleverandører til å utføre arbeidet, men utgir  prøvings-/kalibreringsrapporter selv om det alternative utstyret som benyttes ikke er teknisk akseptabelt.

Resultat: Suspensjon av den bestemte typen prøving inntil hensiktsmessig utstyr er skaffet til veie og akseptert av akkrediteringsorganet, eller arbeidet er midlertidig satt bort til et annet laboratorium som er akkreditert for denne typen prøving.

Laboratorielokalene gjør det umulig for personalet å unngå krysskontaminering av prøver.

Resultat: Suspensjon av den typen prøving inntil et besøk på stedet bekrefter at laboratorielokalene er forandret slik at problemet er løst og det er tatt i bruk et overvåkingsprogram for å kontrollere at lokalene fortsetter å være under kontroll.

Laboratoriet har selv oppdaget en alvorlig feil i dokumentasjonen fra en kalibrering. Feilen påvirker prøvingsresultater. Dette er ikke blitt rettet og kundene er ikke blitt informert om at de resultatene de har mottatt er feil.

Resultat: Denne delen av laboratoriets arbeid suspenderes inntil utstyret er blitt kalibrert på nytt og kontrollert, og tidligere arbeid som er blitt påvirket av feilen er blitt tilbakekalt. (Dersom feilen kan rettes direkte, er det mulig at suspensjon ikke er nødvendig, men at en årsaksanalyse er hensiktsmessig for å forhindre at feilen gjentar seg).

Det finnes ingen informasjon om gjeldende kalibreringsdato for utstyret i utstyrsregistreringene, og det er derfor umulig å verifisere utstyrets kalibreringsstatus. Videre finner man ikke vedlikeholdsprogrammet og vedlikeholdsdokumentasjonen. I tillegg finnes ikke dokumentasjon som viser hvilke referansematerialer/ standarder som ble benyttet for spesielle kalibreringer.

Resultat: Laboratoriet suspenderes. En slik situasjon indikerer at noe har gått alvorlig galt siden siste bedømmelse.

Det er ikke dokumentert hvilke tiltak som er gjort på grunn av et ”uteliggende” resultat på en sammenlignende laboratorieprøving. Det er ikke registrert noen korrigerende tiltak. Laboratoriepersonellet spekulerte i om det var blitt brukt en gal standard, men dette ble ikke fulgt opp. Det ser ut til at andre data om kvalitetskontroller ikke overvåkes og følges opp.

Resultat: Laboratoriet suspenderes for denne typen arbeid inntil en skikkelig undersøkelse er ferdigstilt og hensiktsmessige korrigerende tiltak er gjennomført som demonstrerer at prøvingen er under kontroll og registreringer oppbevares på en skikkelig måte.

Laboratoriet har ikke usikkerhetsbudsjett for en spesiell type kalibrering som de har hevdet å være akkreditert for. Denne typen kalibrering er tatt i bruk etter forrige bedømmelse.

Resultat: Arbeidet suspenderes og til et usikkerhetsbudsjett som akkrediteringsorganet er fornøyd med blir presentert. Laboratoriet ville også motta en alvorlig advarsel vedrørende misbruk av akkrediteringsstatusen.

Resultatet på en sammenlignende laboratorieprøving for kalibreringslaboratorier viser en En-verdi >1, men det er ingen registreringer eller forklaringer som viser at laboratoriet har fulgt opp dette potensielle problemet.

Resultat: Laboratoriet suspenderes for denne typen kalibrering til laboratoriet kan vise at virkningsfulle oppfølgingstiltak er gjennomført.

Kalibrerings/ prøvingslaboratoriet kan ikke lokalisere sin liste over referansenormaler, og det er ikke klart hvilke enheter som benyttes som referansenormaler.

Resultat: Laboratoriet suspenderes inntil de kan bevise at de har ryddet opp i hvilke enheter som er referansenormaler og har skikkelige registreringer vedrørende hele den måletekniske sporbarhetskjeden.

En ny intern metode er utviklet for en spesiell type akkreditert prøving. Prosedyren er ikke validert, og det finnes ikke noe bevis for at den gir det samme resultatet som referansemetoden. Laboratoriet hevder å være akkreditert for denne prosedyren.

Resultat: Akkrediteringen for denne prøvingen suspenderes inntil en full metodevalidering er gjennomført som tilfredsstiller akkrediteringsorganet.

Det er betydelige bevis på at kvalitetsstyringssystemet svikter alvorlig. Laboratoriet har ikke gjennomført en intern kvalitetsrevisjon på over 18 måneder,  (rett før forrige bedømmelse, noe som ikke er i henhold til deres egen prosedyre). Personellet indikerer også at de mottar mange klager fra kunder på telefon og at disse sendes til rette person på e-post, men ikke noe av dette er registrert i klagemappen og de resulterer ikke i noen handling.

Resultat: Laboratoriets akkreditering suspenderes inntil det er gjennomført en intern kvalitetsrevisjon og en ledelsens gjennomgang, og det er gjennomført  ytterligere et bedømmelsesbesøk som indikerer at systemet igjen er operativt.

Ved produktsertifisering er det ikke utarbeidet sjekklister eller lignende som dokumenterer at produktene sjekkes mot alle krav i standardene.

Resultat: Sertifiseringsorganets akkreditering suspenderes for de produkter hvor sjekklister mangler inntil sjekklister er utarbeidet.  Det vil bli gjennomført en observasjon for å se sjekklistene i praktisk bruk.

Hos et produktsertifiseringsorgan mangler produksjonskontrollplan (Q-plan) for prosjektet som blir vurdert.

Resultat: Sertifiseringsorganet suspenderes til plan er utarbeidet og at det er verifisert at planen følges.

Et produktsertifiseringsorgan benytter underleverandører og har overlatt planlegging og gjennomføring av oppfølging av lisensinnehavere til underleverandørene.

Resultat: Sertifiseringsorganet suspenderes til det kan dokumenteres at organet selv har overtatt dette ansvaret og at det foreligger en plan for oppfølgingen.

Et systemsertifiseringsorgan har ikke planlagt sine oppfølginger av sertifiserte foretak med hensyn til å dekke hele standarden over en sertifiseringsperiode og har heller ikke beskrevet når det vil være aktuelt å benytte teknisk kompetanse i revisjonene.

Resultat: Sertifiseringsorganet suspenderes til tilfredsstillende planer er utarbeidet og som viser at ovennevnte forhold er blitt ivaretatt.

2 Avvik som vil kreve bevis på implementering av korrigerende tiltak i løpet av et spesifisert tidsintervall.

Viktig utstyr er ikke kalibrert innen planlagt dato for neste kalibrering. Daglige eller benyttede kontroller indikerer at utstyret fortsatt overholder spesifikasjonene.

Resultatet på en nylig gjennomført sammenlignende laboratorieprøving var en ”uteligger”, og korrigerende tiltak er enda ikke beskrevet, man har faktisk ikke løst problemet enda.

En standardmetode er blitt endret uten kundens forhåndsgodkjenning og uten at endringen er validert. (Mer informasjon ville være nødvendig for å bestemme betydningen av dette, det kan være mer alvorlig enn indikert).

Lokalene holdes ikke tilstrekkelig rene og ryddige for det arbeidet som utføres der. Imidlertid indikerer data fra kvalitetskontroller at testresultatene ikke skal ha blitt påvirket hittil.

En annonse indikerer at laboratoriet er akkreditert for et større arbeidsomfang enn det som dekkes av akkrediteringsomfanget.

Programmet for interne kvalitetsrevisjoner er to måneder forsinket. To ting fra den siste interne kvalitetsrevisjonen er ikke blitt fulgt opp eller lukket.

Årets ledelsens gjennomgang er ikke gjennomført.

Noe volumetrisk glassutstyr og ett termometer er ikke blitt kalibrert. (Betydningen av dette vil avhenge av de bidrag disse målingene gir til usikkerheten i resultatet).

Det er noen feil i avskriften av standardmetoden i laboratoriets metodehåndbok.

Registreringene av kompetanse for teknisk personell bekrefter i noen tilfeller ikke hva de er kompetente til å gjøre i forhold til akkreditert arbeid. (Dersom dette er mer enn et registreringsproblem kan det være mer alvorlig enn indikert her).

Det er ingen prosedyre for kontroll av arbeid med avvik (eller tilbakekalling av rapporter med feil).

Noen av prosedyrene eller operasjonene for dokumentkontroll, for oppdatering av kvalitetshåndboken, for distribusjon av endrede prøvings- og kalibreringsmetoder eller endring av dokumenter er ikke komplette og/eller etterleves ikke.

Laboratoriet har ingen registrering av resultatet av siste års opplæringsprogram. Det er heller ingen bevis på siste års prestasjonsvurdering og identifisering av opplæringsbehov.

Usikkerhetsbudsjettet er ikke fullt ut på linje med EA 4/02 eller GUM eller ekvivalent, men de beregnede verdiene for måleusikkerhet er ikke mindre enn de antatte verdiene.

I en prosedyre var det krav om at ingeniøren skulle kontrollere kubene for defekter, men det var ikke angitt noen kriterier for når kubene skulle bli avvist.

Ved inspeksjon i en næringsmiddelbedrift ble inspeksjonen gjennomført ved å starte med mottakskontroll og deretter følge produksjonen til sluttprodukt, hvilket kan føre til hygieneproblem.

Hos et produktsertifiseringsorgan mangler krav til kalibrering av viktig måleutstyr.

Et sertifiseringsorgan for systemsertifisering har utarbeidet en plan for intern revisjon som ikke inkluderer alle typer sertifiseringsordninger de er akkreditert for.

Ved bedømmelse av et sertifiseringsorgan ble det oppdaget at NA ikke var informert om organisasjonsendringer.

Ved bedømmelse av ny søker som produktsertifiseringsorgan ble det avdekket ved bedømmelse at det ikke var gjennomført intern revisjon og ledelsens gjennomgåelse.

3 Mindre avvik som rapporteres som slike og vil bli fulgt opp ved neste bedømmelse.

Noen av de etterfølgende eksemplene kan indikere større underliggende problemer som trenger å bli undersøkt, selv om de tilsynelatende er mindre avvik.

En kopi av en utgått prosedyre ble funnet i skuffen til en av analytikerne.

En kundeklage var blitt behandlet, men ikke lukket.

En av de ansatte hadde ingen personlig jobb-beskrivelse selv om det fantes en generell beskrivelse for ansatte i den stillingen i håndboken.

Laboratoriets prosedyre for dokumentkontroll krever at hver side i hver prosedyrehåndbok er signert av den tekniske lederen. Bedømmerlaget finner to sider i en prosedyre som ikke er blitt signert. Andre sider ser ut til å ha blitt korrekt signert.

En ny tekniker forteller en bedømmer at hun hadde en kunde som klaget på at rapporten var en dag forsinket. Hun fortalte det til sin arbeidsleder, men fylte ikke ut det riktige avviksskjema ettersom hun mente klagen var tøysete. Andre klager ser ut til å bli registrert og behandlet skikkelig.

Bakerst i et skap fullt av volumetrisk glassutstyr finner en bedømmer en standard beholder som ikke har blitt kalibrert. Den har støv på seg, noe som indikerer at den ikke er blitt brukt på en tid siden de som står foran i skapet er skinnende rene. Annet volumetrisk glassutstyr i laboratoriet ser ut til å være i orden.

En merkelapp har falt av en standard løsning på lageret og ligger ved siden av flasken i skapet. Registreringen av løsningens karakteristika er i orden når vi antar at merkelappen passer til flasken. Andre merkelapper er intakt.

En av datoene i registreringsboken for prøvemottak er ufullstendig på den måte at kun måned og år er blitt registrert.

En referansenormal var ikke blitt kalibrert innen utgangen av kalibreringsintervallet, men ingen kalibreringer var blitt utført  med denne normalen før den igjen var kalibrert.

Tilleggsutstyr som ikke påvirker måleresultatet eller måleusikkerheten brukes, men er ikke listet i laboratoriets utstyrsregister.

Måleusikkerheten er angitt i ”ppm” i stedet for 10-6 i registreringene fra en kalibrering (men ikke i kalibreringsbeviset).

Det er avdekket mangelfulle rapporter fra tilsyn med inspektørene i et inspeksjonsorgan.  Feil og mangler ved inspektørens gjennomføring av inspeksjon blir ikke notert og meddelt hovedkontoret.

Ved bedømmelse av et sertifiseringsorgan for miljøstyringssystemer ble det registrert at det ikke er beskrevet at revisjonen skal foregå i to trinn, men praksis var etablert.

